Андрэй Савіч – малады знакаміты беларускі творца – шматгранная творчая асоба: акрамя жывапісу, ён працуе ў станковай і кніжнай графіцы, скульптуры, фатаграфіі і іншых відах мастацкай дзейнасці. Новы праект “Смак сонца” з’яўляецца працягам выстаўкі мінулага года “Фрагменты пацуццяў. Аб’ядноўвае гэтыя праекты агульная канцэпцыя: фармальна-каляровыя эксперыменты ў галіне абстрактнага экспрэсіянізму. На дадзенай выстаўцы аўтар прадстаўляе новыя творы ў сваёй унікальнай, непаўторнай манеры, якая ўяўляе сабой разнастайны па форме, колеравай гаме і фактурных эфектах жывапіс. У работах Андрэя Савіча асновай фармальнай кампазіцыйнай пабудовы з’яўляюцца геаметрычныя або адвольныя па форме плямы; каларыт уключае ў сябе складаную храматычную, альбо эфектную ахраматычную гаму з выкарыстаннем чорнага і белага колераў; экспрэсія дасягаецца за кошт крупнарэльефнай фактуры, зверху якой наносіцца каліграфія. Змест твораў цалкам грунтуецца на нацыянальнай глебе.